32002R0546
L 084/4
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (EО) № 546/2002 НА СЪВЕТА
от 25 март 2002 година
относно определяне на премиите и гаранционните прагове за тютюн на листа по групи сортове и по държави-членки за реколти 2002 година, 2003 година и 2004 година и за изменение на Регламент (EИО) № 2075/92
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално членове 36 и 37 от него,
като взе предвид предложението на Комисията (1),
като взе предвид становището на Европейския парламент (2),
като взе предвид становището на Икономическия и социален комитет (3),
като има предвид, че:
(1)
Член 4 от Регламент (EИО) № 2075/92 от 30 юни 1992 г. относно общата организация на пазара на суров тютюн (4) предвижда да се определи размера на премията и допълнителните суми за всяка тютюнева реколта като се обърне особено внимание на възможностите в миналото и тези в бъдеще за продажбата на различните типове тютюн при нормални условия на конкуренция. Затова премиите следва да се определят и обвържат с гаранционните прагове за 2002 г., 2003 г. и 2004 г.
(2)
В съответствие с член 8, параграф 2 и член 9, параграф 2 от Регламент (EИО) № 2075/92 следва да се определят гаранционните прагове по групи сортове и по държави-членки за реколти 2002 г., 2003 г. и 2004 г., като се държи сметка за пазарните, социално-икономическите и агрономическите условия в съответните производствени области. Равнищата на праговете следва да се определят навреме, за да могат производителите да планират производството за въпросните реколти.
(3)
Член 6, параграф 5 от Регламент (EИО) № 2075/92 на Съвета позволява на държавите-членки да прилагат схема за търгове на договори за отглеждане на тютюн. Съгласно действащите в момента разпоредби, ако тази схема се приложи тя трябва да обхване всички сортове тютюн по групи, произвеждани в държава-членка. Системата все още не се прилага, тъй като държавите-членки считат, че предлагането на търг е оправдано само за определени групи сортове и само за договори на групи производители, които са изразили интерес. За да се насърчи използването на търгове като средство за повишаване на търговската цена на суровия тютюн, следва да се въведат по-гъвкави разпоредби, за да могат държавите-членки да ограничат този механизъм само за определени групи сортове и за групи производители, които желаят да участват.
(4)
Националните резерви от квоти, създадени съгласно член 9, параграф 5 от Регламент (EИО) № 2075/92, не успяха да постигнат целите за преустройство или преструктуриране на стопанствата, за които бяха създадени. Приложението им на национално ниво, по-специално на определените от държавите-членки критерии за преразпределение на резервите, и малките суми, които участваха при тяхното създаване, доказаха, че не са в състояние да постигнат желания ефект. Освен това, административните мерки за управление на националните резерви създадоха излишни затруднения в работата и извънредно усложниха управлението на квотите, което доведе до сериозни забавяния при разпределянето им. Въпреки това следва да се запази възможността за държавите-членки, които желаят, да могат да прибягнат до прилагането на тази система, когато считат, че това ще е полезно за тях.
(5)
Договорът изисква да се осигури високо равнище на защита на здравето на хората при определянето и осъществяването на всички политики и дейности на Общността. В рамките на стратегията за устойчиво развитие на Европейския съюз трябва да се държи сметка за икономическите, социалните и екологичните последици от приложението на всяка политика. Затова в районите, произвеждащи суров тютюн, се препоръчва изпълнението на мерки насочени към създаване на нови източници на доходи и икономическа дейност за тютюнопроизводителите. За постигането на тази цел се препоръчва да се подобри дейността на фонд „Тютюн“ на Общността и агрономическите изследвания да се заменят от мярка за подкрепа на конкретни инициативи, които ще дадат възможност на тютюнопроизводителите да преминат от отглеждането на тютюн към други култури и икономическа дейност, създаваща заетост.
(6)
Също е препоръчително да се увеличат отчисленията, използвани за финансиране на Фонда, на 3 % през 2003 г., за да се стабилизират наличните бюджетни средства за финансирането на информационни мерки за вредния ефект от потреблението на тютюн и инициативи за преминаване към друго производство. Последната мярка, която представлява нов приоритет, може да бъде изпълнена в национален мащаб като част от специфичните мерки за преминаване към друго производство и би могла да се прилага съвместно с програмата за квоти за обратно изкупуване и да засили нейния ефект. За реколта 2004 г., при необходимост, отчислението може да се увеличи до 5 %, съобразно използването на разпределените средства на Фонда, въз основа на доклад, изготвен от Комисията.
(7)
Регламент (EИО) № 2075/92 следователно трябва да бъде изменен,
ПРИЕ НАСТОЯЩИЯ РЕГЛАМЕНТ:
Член 1
За реколти 2002 г., 2003 г. и 2004 г. размерът на премията за всяка от групите суров тютюн и допълнителните суми, посочени в член 3 от Регламент (EИО) № 2075/92, са представени в приложение I към настоящия регламент.
Член 2
За реколти 2002 г., 2003 г. и 2004 г. гаранционните прагове, посочени в членове 8 и 9 от Регламент (EИО) № 2075/9, по групи сортове и по държави-членки, са представени в приложение II към настоящия регламент.
Член 3
Регламент (EИО) № 2075/92 се изменя както следва:
1.
Член 6, параграф 5 се заменя със следното:
„5. Държавата-членка може, когато структурите ѝ създават условия за това, да приложи по отношение на групите производители, които желаят да участват, схема за търгове на договори за отглеждане на тютюн, посочена в параграф 1, за конкретна група сорт, когато договорът е сключен преди датата, на която започва доставката на тютюна.“
2.
Член 9, параграф 5 се заменя със следното:
„5. Държавите-членки производителки на тютюн имат право да създадат национален резерв от квоти, чиито правила за работа се приемат в съответствие с процедурата, определена в член 23.“
3.
Член 13 се заменя със следното:
„Член 13
1. Създава се фонд „Тютюн“ на Общността (наричан по-нататък в текста „Фонда“), който се финансира чрез отчисляване на:
-
2 % от премията за реколта 2002 г.,
-
3 % от премията за реколта 2003 г.,
Комисията представя преди 31 декември 2003 г. доклад за използването на разпределените средства от Фонда, който може да бъде придружен, при необходимост, от предложение за увеличаване на отчислението за Фонда до 5 % за реколта 2004 г.
2. Фондът финансира мерки в следните области:
a)
повишаване на информираността на обществото за вредния ефект от всички форми на потребление на тютюн, по-специално чрез предоставяне на информация и обучение, подкрепа за събиране на данни за създаването на модели за потребление на тютюн и за провеждане на епидемиологични проучвания относно отравянията с никотин в Общността както и проучване на предотвратяването на никотиновите отравяния;
б)
като част от програмата, посочена в член 14, параграф 1, специфичните мерки за подпомагане на тютюнопроизводителите за преминаване към отглеждането на други култури или друга стопанска дейност, създаваща заетост, и проучване на възможностите пред тютюнопроизводителите за това.“
Член 4
Настоящият регламент влиза в сила на деня след публикуването му в Официален вестник на Европейските общности.
Той се прилага от реколта 2002 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 25 март 2002 година.